***** ΚΑΝΟΝΙΣΜΟΣ (ΕΟΚ) αριθ. 2529/83 ΤΗΣ ΕΠΙΤΡΟΠΗΣ της 8ης Σεπτεμβρίου 1983 με τον οποίο τροποποιείται ο κανονισμός (ΕΟΚ) αριθ. 1725/79 περί των λεπτομερειών παροχής ενισχύσεως στο αποβουτυρωμένο γάλα που μεταποιείται σε σύνθετες τροφές και στο αποβουτυρωμένο γάλα σε σκόνη που προορίζεται ιδίως για τη διατροφή μόσχων Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως της αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 1600/83 (2), και ιδίως το άρθρο 10 παράγραφος 3, Εκτιμώντας: ότι η αποκτηθείσα πείρα κατά την εφαρμογή των διατάξεων του κανονισμού (ΕΟΚ) αριθ. 1725/79 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 852/83 (4), απέδειξε ότι πρέπει να αλλάξει ο τύπος αποκορυφώσεως για να καταστεί αφενός μεν το άμυλο περισσότερο κατάλληλο για κατανάλωση από μέρους ορισμένων ζώων και αφετέρου τα μέτρα ελέγχου περισσότερο αποτελεσματικά· ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Γάλακτος και Γαλακτοκομικών Προϊόντων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΟΚ) αριθ. 1725/79 τροποποιείται ως εξής: 1. Το κείμενο της υποπαραγράφου β) στην παράγραφο 1 του άρθρου 2 του τύπου Α αντικαθίσταται από το ακόλουθο κείμενο: «β) 2 χιλιόγραμμα αμύλου ή διογκωμένου αμύλου (σε προζελατινοειδή κατάσταση),». 2. Το κείμενο της υποπαραγράφου γ) στην παράγραφο 1 του άρθρου 2 του τύπου Β αντικαθίσταται από το ακόλουθο κείμενο: «γ) 2 χιλιόγραμμα τουλάχιστον αμύλου ή διογκωμένου αμύλου (σε προζελατινοειδή κατάσταση)». 3. Η υποπαράγραφος β) που αναφέρεται στο παράρτημα Ι παράγραφος Γ σημείο 2 καταργείται. 4. Η υποσημείωση (6) που περιλαμβάνεται στο παράρτημα Ι αντικαθίσταται από το ακόλουθο κείμενο: «(6) Το ποσοστό αυτό μπορεί να οριστεί, είτε με εργαστηριακή ανάλυση, είτε με έλεγχο στα μέρη που αναφέρονται στο άρθρο 2 παράγραφος 2.» Άρθρο 2 Ο παρών κανονισμός αρχίζει να ισχύει στις 15 Σεπτεμβρίου 1983. Ωστόσο, μετά από αίτηση του ενδιαφερόμενου, το καθεστώς που ίσχυε σχετικά πριν από την έναρξη ισχύος του παρόντος κανονισμού και προβλέπεται από τον κανονισμό (ΕΟΚ) αριθ. 1725/79, εξακολουθεί να ισχύει μέχρι τις 31 Δεκεμβρίου 1983. Η αίτηση πρέπει να υποβληθεί στον αρμόδιο οργανισμό το αργότερο στις 30 Σεπτεμβρίου 1983. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος. Βρυξέλλες, 8 Σεπτεμβρίου 1983.

[Source: multi_eurlex | Tokens: 2348]